વરસાદી સીઝનમાં ફેસબુક ઉપર દર બીજી પોસ્ટ ભજિયા ને વાંછટની કવિતા અને જૂની પ્રિયતમાના વિરહ ઉપર જ હોય ને ભેરુડાઓ! વરસાદની સીઝનમાં રસ્તામાં પડતા ભૂવાઓ અને સરકારી પ્રિ-મોન્સૂન પ્લાનિંગની ઠેકડીઓ ઉડાડવાનું નેટિઝન છોડે? ર૦૧૭ની સાલ ચાલે છે તો પણ વરસાદ આવ્યાને દસ મિનિટ પણ ન થઇ હોય ત્યાં લાઇટ ચાલી જ જાય. અમુક વિસ્તારોમાં તો વરસાદ આવે એની પહેલાં અંધારપટ છવાઇ જતો. ટૂંકમાં કહેવાનું એ છે કે ગુજરાતની ચૂંટણી નજીક છે અને બધા પક્ષોનો ચૂંટણીપ્રચાર જોરશોરથી ચાલતો હોય પણ પબ્લિકને મળતી બેઝિક સર્વિસ હજુ વીસમી સદીની હોય તો એની હૈયાવરાળ ફેસબુકમાં જ ઠલવાય ને! પાકિસ્તાન સામું ફાઇનલ ક્રિકેટ મેચ હારી ગયા એનો ગુસ્સો ઘડીકમાં તો ન ઉતરે ને!